Lindsey Vonn

**Lindsė Von** (merg. Lindsė Kildou, , g. 1984 m. spalio 18 d.) – JAV kalnų slidininkė, olimpinė čempionė, daugkartinė Pasaulio taurės laimėtoja. Sėkmingiausia visų laikų FIS Pasaulio taurės kalnų slidininkė moteris (84 pergalės, 2026 m. duomenys).

## Biografija
Lindsė Kildou gimė 1984 m. spalio 18 d. Sent Pole (Minesotos valstija) JAV. Jos senelis ir tėvas buvo slidininkai. L. Kildou pradėjo treniruotis būdama septynerių su treneriu Eriku Seileriu (*Erich Sailer*). Būdama devynerių su treneriu pradėjo treniruotis Europoje. Tėvas prognozavo jos aukštus pasiekimus ir su šeima persikraustė į Veilą Kolorado valstijoje, kad duktė galėtų treniruotis idealiomis sąlygomis. L. Kildou dėmesį patraukė 1999 m. laimėjusi 11-14 m. amžiaus slidininkių slalomo nusileidimą *Trofeo Topolino* renginyje Italijoje. 

L. Kildou pirmą kartą dalyvavo 2002 m. žiemos olimpinės žaidynėse Solt Leik Sityje. 2003 m. laimėjo pasaulio jaunių čempionato sidabro medalį greitojo nusileidimo rungtyje. Besiruošdama 2006 m. Turino olimpinėms žaidynėms slidininkė griuvo greitojo nusileidimo metu, buvo išgabenta į ligoninę ir jau po dviejų dienų galėjo varžytis, tačiau dėl traumos medalių nelaimėjo, nors buvo laikoma aiškia favorite. Už dalyvavimą buvo apdovanota JAV olimpinės dvasios apdovanojimu. 2007 m. pasaulio čempionate ji laimėjo sidabro medalius greitojo nusileidimo ir slalomo supermilžino rungtyse. Vėliau tais metais ištekėjo už JAV slidininko Tomaso Vono (*Thomas Vonn*) ir pakeitė pavardę į Von.

2007−2008 m. sezone L. Von laimėjo pirmąjį FIS Pasaulio taurės bendros įskaitos nugalėtojos titulą. 2009 m. laimėjo greitojo nusileidimo ir supermilžino rungčių aukso medalius pasaulio čempionate ir antrąjį Pasaulio taurės bendros įskaitos nugalėtojos titulą. 2010 m. žiemos olimpinės žaidynėse Vankuveryje jį tapo čempione greitojo nusileidimo rungtyje ir iškovojo bronzą supermilžino rungtyje. Su kitais laimėjimais L. Von įgijo 33 titulus ir taip sumušė Bodės Milerio rekordą tapdama tituluočiausia JAV kalnų slidininke istorijoje (įskaitant vyrus). 

2013 m. sausį L. Von griuvo pasaulio čempionate slalomo supermilžino nusiledimo metu. Jai plyšo du kelio raiščiai ir dėl to slidininkei teko praleisti 2014 m. žiemos olimpines žaidynes Sočyje, kuriose ji dirbo korespondente NBC televizijai. 2013 m. L. Von išsiskyrė su vyru, tačiau pasiliko jo pavardę. 2014 m. gruodį L. Von grįžo į nusileidimų trasas ir 2015 m. sausį iškovojo 63-ią Pasaulio taurės etapo pergalę sumušdama prieš tai buvusį kalnų slidininkių rekordą. 2016 m. kovą ji susižeidė koją ir vėl pasitraukė iš varžybų. 2017 m. sausį grįžusi L. Von kitą mėnesį laimėjo bronzos medalį pasaulio čempionate greitojo nusileidimo rungtyje tapdama vyriausia moterimi (32 metų), laimėjusia medalį šioje disciplinoje.

2019 m. vasarį slidininkė paskelbė po pasaulio čempionato Orėje pasitraukianti iš sporto. Jame ji iškovojo bronzos medalį greitojo nusileidimo rungtyje. 2019 m. už karjeros pasiekimus ji apdovanota Laureus Sporto dvasios apdovanojimu Monake.

2024 m. lapkričio 14 d. amerikeitė pranešė sugrįžtanti į profesionalų sportą. 2024 m. gruodį L. Von sudalyvavo pirmose varžybose Kolorade, kuriose iš 45 sportininkių liko 24 vietoje.

2025 m. kovo 23 d., būdama 40 m amžiaus, sportininkė pelnė pirmąjį podiumą per 7 metus lenktynėse Aidahe pelniusi 2 vietą.

2025 gruodžio 12 d. amerikietė tapo vyriausia taurės etapo nugalėtoja, kai 41 m amžiaus pelnė pergalę Sankt Morice.

2025 m. gruodį sportininkė pateko į JAV olimpiečių sąrašą 2026 m. žiemos olimpinėms žaidynėms.

2026 m. sausio 30 d. paskutinėse lenktynėse prieš olimpines žaidynes L. Von krito besileisdama nuo kalno Crans-Montanos trasoje Šveicarijoje. Šio įvykio metu sportininkei plyšo priekinis kryžminis raištis, tačiau ji patvirtino savo norą startuoti olimpinėse žaidynėse. 2026 m. vasario 8 d. pirmose olimpiados varžybose iš karto po starto amerikietė vėl krito ir sraigtasparniu buvo išgabenta į ligoninę.

## Pasiekimai
Asmeniniai duomenys: išsiskyrusi, ūgis 177 cm, svoris 72,5 kg. Nuolatinė gyvenamoji vieta Veilas (Kolorado valstija).

Pasiekimai:
* Pasiekimai olimpinėse žaidynėse:
** 2010 m. Vankuveris: olimpinė greitojo nusileidimo čempionė, slalomo supermilžino bronzos medalio laimėtoja;
** 2018 m. Pjongčangas: bronzos laimėtoja greitajame nusileidime.
* Pasiekimai pasaulio čempionatuose:
** Dukart pasaulio čempionė (2009 m. greitojo nusileidimo ir supermilžino); 
** Triskart sidabro laimėtoja (2007 m. greitojo nusileidimo ir supermilžino, 2011 m. greitojo nusileidimo);
** Triskart bronzos laimėtoja (2015 m. supermilžino, 2017 m. ir 2019 m. greitojo nusileidimo);
* Keturiskart kalnų slidinėjimo bendros įskaitos FIS Pasaulio taurės laimėtoja (2008, 2009, 2010, 2012 m.).
**FIS Pasaulio taurės laimėtoja:
***2016 m. greitojo nusileidimo;
***2015 m. greitojo nusileidimo, supermilžino;
***2013 m. greitojo nusileidimo;
***2012 m. bendros įskaitos, greitojo nusileidimo, dvikovės, supermilžino;
***2011 m. greitojo nusileidimo, dvikovės, supermilžino;
***2010 m. bendros įskaitos, greitojo nusileidimo, dvikovės, supermilžino;
***2009 m. bendros įskaitos, greitojo nusileidimo, supermilžino;
***2008 m. bendros įskaitos, greitojo nusileidimo;
* 84 pergalės FIS Pasaulio taurės etapuose.

## Šaltiniai